Oprigting van Zuma-standbeeld gestaakPres. Jacob Zuma. ArgieffFoto: GCIS Die provinsiale regering in Noordwes het bevestig die Zuma-standbeeld word nie meer in Groot Marico opgerig nie. “Ons is oortuig daarvan dat die PAIA-aansoek, wat AfriForum ingedien het om sekere inligting aan te vra oor die oprigting van dié standbeeld, direk daartoe gelei het dat die projek gestaak is,” het Hendrik Oosthuizen, AfriForum se distrikskoördineerder vir Noordwes, Vrydag gesê. Volgens Oosthuizen het Noordwes se provinsiale regering egter beweer die kritiek en negatiewe reaksie van die gemeenskap is nie die rede waarom die oprigting van die standbeeld gestaak word nie. AfriForum verwelkom hierdie besluit en dink steeds die R6 miljoen vir die Zuma-standbeeld kan op veel beter maniere aangewend word. “Indien besluit word om hierdie standbeeld in die toekoms op te rig, sal ons dit wéér stop,” het Oosthuizen afgesluit. Lede van die gemeenskap wat enige nuwe inligting oor die projek het, moet asseblief ŉ e-pos na [email protected] stuur.